**ლექცია 10**

**აფხაზები**

აფხაზები აფხაზეთის მკვიდრი მოსახლეობა. 1989 წლის აღწერით, საქართველოში ცხოვრობდა 95,9 ათასი აფხაზი, აფხაზეთში - 93,3 ათასი, ხოლო მთლიანად საბჭოთა კავშირში - 105 ათასი. 2003 წელს აფხაზეთში ჩატარებული აღწერის მასალების მიხედვით, აფხაზთა რაოდენობა თვითგამოცხადებულ რესპუბლიკაში 94,5 ათასი იყო. გარდა ამისა, მრავალრიცხოვანი აფხაზური დიასპორა (სავარაუდოდ, 400 ათას კაცამდე) ცხოვრობს ახლო აღმოსავლეთის ქვეყნებში (თურქეთი, სირია, იორდანია და სხვ.), ევროპის ზოგიერთ სახელმწიფოსა და აშშ-ში.

აფხაზური ენა, რომელიც იბერიულ-კავკასიურ ენათა ჩრდილო-დასავლურ, ანუ აფხაზურ-ადიღეურ ჯგუფს ეკუთვნის, აფხაზეთში დღეს წარმოდგენილია ბზიფური და აბჟუური დიალექტებით. პირველი მათგანი გავრცელებულია, ძირითადად, ქ. სოხუმის ჩრდილო-დასავლეთით, მეორე კი - სამხრეთ-აღმოსავლეთით. ამ დიალექტებს შორის გარკვეული სხვაობაა ფონეტიკასა და ლექსიკაშიც, კერძოდ, აბჟუურში ვხვდებით მეგრულ და ქართულ ლექსიკურ ელემენტებს, მაშინ როდესაც ბზიფურში შესულია ადიღური სიტყვების გარკვეული რაოდენობა. თუმცა, უნდა აღინიშნოს, რომ ეს ლექსიკური განსხვავებები ხელს არ უშლის აბჟუურ და ბზიფურ დიალექტებზე მოლაპარაკეებს, ადვილად გაუგონ ერთმანეთს. აფხაზურ სალიტერატურო ენას საფუძვლად უდევს აბჟუური დიალექტი. აფხაზურ ენასთან ძალიან ახლოს დგას ჩრდილოკავკასიელი აბაზების ენა.

ჩრდილო კავკასიის ხალხებიდან ენითა და კულტურით აფხაზებს ენათესავებიან ადიღები (ადიღეელები, ჩერქეზები, ყაბარდოელები) და უბიხები. ეს უკანასკნელნი 1864 წლამდე დღევანდელი ქ. სოჭის მიდამოებში ცხოვრობდნენ, ხოლო ამჟამად, ძირითადად, თურქეთში არიან განსახლებულნი. აფხაზები მრავალი კულტურულ-საყოფაცხოვრებო თავისებურებით უახლოვდებიან ქართველებს. აფხაზთა თვითსახელწოდებაა *აფსუა*. ქართული ენიდან გავრცელებული ეთნიკური ტერმინი „აფხაზი“ დღეს ფართოდაა გავრცელებული მსოფლიოში.

**დამწერლობა.** აფხაზური დამწერლობა ახალ დამწერლობათა რიცხვს განეკუთვნება. ადრეულ შუა საუკუნეებში აფხაზეთში ბერძნული ენა და დამწერლობა გამოიყენებოდა, აფხაზთა სამეფოს დროიდან მოყოლებული, გვიანდელ შუა საუკუნეებამდე მწიგნობრობის, სახელმწიფო და საეკლესიო ენა ქართული გახლდათ. ოსმალთა ბატონობის პერიოდში, განსაკუთრებით XVIII საუკუნიდან, აფხაზეთში გავრცელდა თურქულ-ოსმალური დამწერლობა, თუმცა არც ქართული იყო დავიწყებული. XIX საუკუნის შუა ხანებიდან გავრცელებას დაიწყო რუსულმა ენამ და დამწერლობამ. რუსულმა ადმინისტრაციამ, აფხაზეთში ქართული და ოსმალური კულტურული გავლენის შეზღუდვის მიზნით, საჭიროდ ჩათვალა შეექმნა რუსულ გრაფიკაზე დამყარებული აფხაზური ანბანი, რაც განხორციელდა 1862 წელს. ეს ანბანი შემდგომში რამდენჯერმე შეიცვალა: 1926-1928 წლებში მოქმედებდა აკად. ნ. მარის მიერ შედგენილი ე.წ. ანალიტიკური ანბანი, 1928-1938 წლებში სარგებლობდნენ ლათინურზე დამყარებული დამწერლობით, 1938-1954 წლებში მოქმედებდა ქართული გრაფიკის საფუძველზე შედგენილი ანბანი, ხოლო 1954 წლიდან კვლავ რუსულის საფუძველზე შემუშავებული ანბანი გამოიყენება. დამწერლობის ასეთი ხშირი ცვლა, რა თქმა უნდა, ნეგატიურ გავლენას ახდენდა აფხაზური კულტურის განვითარებაზე.

**მუჰაჯირობა - აფხაზთა ისტორიის ერთ-ერთი ტრაგიკული ფურცელი.** 1864 წელს კავკასიის მთიელი ხალხების დამარცხების შემდეგ რუსეთის მთავრობა შეუდგა ადრე შემუშავებული გეგმის განხორციელებას—მთიელთა განდევნას მშობლიური მიწა-წყლიდან, განსაკუთრებით შავი ზღვის აღმოსავლეთ სანაპიროდან. 700 ათასამდე ჩერქეზი, უბიხი, აფხაზი, ჩეჩენი, დაღესტნელი და სხვა მთიელები აიძულეს, ოსმალეთში გადასულიყვნენ. სამშობლოდან განდევნილებს „მუჰაჯირებს“ უწოდებდნენ, რაც არაბულად „გადასახლებულს“ ნიშნავს. 1864 წლის მუჰაჯირთა შორის აფხაზთა რაოდენობა 20 ათასს აღემატებოდა. დაახლოებით ამდენივე აფხაზი გადასახლდა ოსმალეთში 1866 წლის აჯანყების ჩახშობის შემდეგ, ხოლო 1877 წლის აჯანყების შემდეგ აფხაზეთი დატოვა კიდევ 30-40 ათასმა ადამიანმა. მთლიანობაში ოსმალეთში გადასახლებული აფხაზებისა და აბაზების საერთო რაოდენობა 135 ათასს შეადგენდა. ამრიგად, რუსეთის აფხაზეთში გაბატონებისა და აფხაზთა შეიარაღებული წინააღმდეგობის შედეგი იყო აფხაზური ეთნოსის დიდი ნაწილის სამშობლოდან გაძევება. საზღვარგარეთის აფხაზური დიასპორა (დსთ ქვეყნების გარდა), ძირითადად, XIX საუკუნის მუჰაჯირთა შთამომავალია.

**რელიგია**. აფხაზთა ნაწილი მართლმადიდებელი ქრისტიანია, ნაწილი კი \_ მაჰმადიანი. 1997 წელს აფხაზეთის მოსახლეობის ანკეტირებამ აჩვენა, რომ მოსახლეობის დიდი ნაწილი თავს მორწმუნედ თვლის, თუმცა მორწმუნე მართლმადიდებელთა დიდ ნაწილს ბუნდოვანი წარმოდგენა აქვს სარწმუნოების შინაარსობრივ მხარესა და ყველაზე დიდი ქრისტიანული დღესასწაულების მნიშვნელობაზეც კი. დღესასწაულების აღნიშვნის რიტუალში მკაფიოდ იჩენს თავს წარმართული ელემენტები.

ქრისტიანი აფხაზების გვერდით, ძირითადად გუდაუთის რაიონში, მუსლიმი აფხაზები ცხოვრობენ, მაგრამ თანმიმდევრულ და გააზრებულ მორწმუნეებად ვერც ისინი ჩაითვლებიან. მათაც ბუნდოვანი წარმოდგენა აქვთ ყურანზე და დიდად არც მის სწავლას ესწრაფვიან. არ იცავენ მარხვას, არც ჭამა-სმაში აქვთ დაწესებული შეზღუდვები. გამონაკლისს შეადგენენ მუჰაჯირთა შთამომავლები, რომლებიც აფხაზეთში ომის შემდეგ დაბრუნდენენ ახლო აღმოსავლეთიდან. მუსლიმი აფხაზები სუნიტები არიან. მათი რიცხვი სულ რამდენიმე ასეულია.

აფხაზეთში ცხოვრობენ კათოლიკებიც. აფხაზეთის კათოლიკურ სამრევლოს სათავეში სოჭის კათოლიკური ეკლესიის პოლონელი ქსენძი უდგას. თავდაპირველად ღვთისმსახურება სოხუმის ბოტანიკური ბაღის კლუბში აღევლინებოდა, შემდეგ კათოლიკეებს დაუბრუნეს ძველი 1930 წელს ჩამორთმეული ეკლესია, რომელიც მრევლის თაოსნობით შეკეთდა და 1996 წელს იქ პირველი ღვთისმსახურება აღევლინა. დღეისათვის აფხაზეთში კათოლიკეთა რიცხვი 150 აღწევს. მათი უმრავლესობა პოლონელები და სომხები არიან.

რაც შეეხება სექტებს. აფხაზეთში აქტიურ საქმიანობას ეწევიან კრიშნაიდები, რომლებმაც ჯერ კიდევ 1989 წელს, პირველად საბჭოთა კავშირის ტერიტორიაზე, სოხუმში აღნიშნეს თავიანთი ერთ-ერთი რელიგიური დღესასწაული. მათ შემადგენლობაში სხვადასხვა ეროვნების ახალგაზრდები შედიან. თუმცა მათი მოღვაწეობა რამდენადმე შენელდა მას შემდეგ, რაც 1995 წელს სოხუმში მათი სავაჭრო საწყობი დაწვეს და სამი დღის შემდეგ კრიშნაიდების ლიდერი იგორ ქორთუა მოკლეს.

სხვა სექტებიდან აფხაზეთშიც, ისევე როგორც საქართველოს დანარჩენ ტერიტორიაზე, აქტიურად საქმიანობენ ბაპტისტები და იეღოველები.

**მეურნეობა და მატერიალური კულტურა.** აფხაზთა მეურნეობის ტრადიციული დარგებია მიწათმოქმედება და მეცხოველეობა, დამხმარე - მეფუტკრეობა და მონადირეობა. სასოფლო-სამეურნეო კულტურებიდან წამყვანი ადგილი ეკავა სიმინდს, რომელმაც ნაწილობრივ დაჩრდილა ღომი, წარსულში დასავლეთ კავკასიის მოსახლეობის ძირითადი მარცვლოვანი კულტურა. გარდა ამისა, მოჰყავდათ ქერი, ლობიო, მცირე რაოდენობით - ხორბალი. მეურნეობის მნიშვნელოვან დარგს წარმოადგენდა მეღვინეობა. ჯერ კიდევ XX საუკუნის დამდეგს მხოლოდ ბზიფის აფხაზეთში (ახლანდელი გუდაუთის რაიონი) - მეღვინეობის ძირითად ზონაში - ყურძნის 30-ზე მეტი სხვადასხვა ჯიში იყო გავრცელებული, მთლიანად აფხაზეთში კი დაახლოებით ორჯერ მეტი. მაგრამ მას შემდეგ, რაც აქ ფართოდ დაინერგა ყურძნის ამერიკული მოსავლიანი ჯიში იზაბელა (შემოიტანეს XIX საუკუნის ბოლოს), ადგილობრივი ჯიშების გავრცელება მნიშვნელოვნად შეიზღუდა, ზოგიერთი კი საერთოდ გაქრა.

აფხაზური სოფლები ხილის ბაღებით იყო მდიდარი, ხარობდა ვაშლი, მსხალი, ქლიავი, ატამი, გარგარი, თხილი, კაკალი, ლეღვი, ალუბალი და სხვ. მოჰყავდათ ბოსტნეული კულტურებიც, რომელთაც XIX საუკუნიდან კომბოსტო და კარტოფილი დაემატა.

**ხელოსნობა**. საოჯახო მოხმარების საგანთა უმეტესობას (სამუშაო იარაღს, საოჯახო ჭურჭელს, ქსოვილებს, ნაბდებს, ტანსაცმელს, თოფის წამალსა და სხვ.) ყველა ოჯახი თავისთვის თვითონ ამზადებდა. მიუხედავად ამისა, აფხაზეთში იყვნენ ხელოსნები, რომლებიც, როგორც ჩანს, ძირითადად ბაზრისთვის მუშაობდნენ, კერძოდ, მესაჭურვლეები, ოქრომჭედლები, ნავების მკეთებლები და სხვ. ადგილობრივი ხელოსნები კარგი ხარისხის თოფებს, ხმალ-ხანჯალსა და სხვა საჭურველს ამზადებდნენ, რომელიც ხშირად ოქრო-ვერცხლით იყო შემკული.

მეცნიერთა აზრით, მრავალსაუკუნოვანი ტრადიციები ჰქონდა აფხაზეთში ზღვაოსნობასა და გემთმშენებლობას. ძველი გემთსაშენების მდებარეობაზე დღესაც მიანიშნებს სანაპირო ზოლში შემორჩენილი ტოპონიმები, რომლებიც აფხაზურიდან ითარგმნება როგორც „ნავის გამოსათლელი ადგილი“, „ხომალდის ასაგები ადგილი“, „ნავის ჩასაშვები ადგილი“ და ა.შ.

**დასახლებები და საცხოვრებელი გარემო.** აფხაზური სასოფლო თემი, რომელიც, როგორც წესი, რამდენიმე უბანს აერთიანებდა, ზოგჯერ რამდენიმე ათეულ კვადრატულ კილომეტრამდე ტერიტორია ეკავა. სამოსახლოების გაფანტულობა დღესაც აფხაზური სოფლის დამახასიათებელი ნიშანია. ძველებური ტიპის სახლი მრგვალი ან ოთხკუთხა ფორმის, ჩალით დახურული ფაცხა იყო. შეძლებული ოჯახების ეზოში, როგორც წესი, ორი სახლი იდგა: დიდი სახლი - სტუმრების მისაღებად და უფრო მცირე - ოჯახისათვის. გარდა ამისა, თუ ოჯახში ახლად დაქორწინებული შვილი იყო, მისთვის დამატებით პატარა ფაცხა იდგმებოდა. აფხაზური ეზოსათვის დამახასიათებელია სამზადი სახლი მიწის იატაკითა და შუაცეცხლით. ფაქტობრივად, ოჯახის წევრები დროის დიდ მონაკვეთს სწორედ ამ სამზადში ატარებდნენ.

პრივილიგირებული კლასის წარმომადგენელთა სახლები გლეხური ფაცხებისაგან ზომით, მასალითა და დაგეგმარებით განსხვავდებოდა. ყველაზე მსხვილი ფეოდალების სამოსახლოები კი ციხე-დარბაზული ტიპის ნაგებობებს წარმოადგენდა გამაგრებული კოშკითა და მტკიცე მესერით, რომელიც ღრმა თხრილით იყო გარშემორტყმული.

აფხაზთა ტრადიციული საკვებია ღომი, ლობიო, რძე, რძის პროდუქტები (განსაკუთრებით ყველი და მაწონი), მწვანილი, ხილი, ნიგოზი, თაფლი; ხორცეულიდან - საქონლის, თხის, ცხვრის, შინაური ფრინველის ხორცი. აფხაზური სუფრისთვის დამახასიათებელია ცხარე საწებელი და „აფხაზური მარილი“ - აჯიკა.

**ოჯახი და ოჯახური ყოფა.** გვიანდელ შუა საუკუნეებში აფხაზებისათვის დიდი პატრიარქალური ოჯახები იყო დამახასიათებელი, მაგრამ XIX საუკუნეში უკვე მცირე მონოგამური ოჯახი ჭარბობდა. აფხაზური წესებით, საქორწინო ურთიერთობებში მკაცრი ეგზოგამია იყო დაცული; ქორწინება იკრძალებოდა არამარტო ერთი გვარის წარმომადგენელთა შორის, არამედ იმ შემთხვევაშიც კი, თუ ორი სხვადასხვა გვარი, გადმოცემით, ერთი ძირიდან მომდინარეობდა. ეგზოგამური აკრძალვები ვრცელდებოდა დედისა და ბებიების გვარებზეც, თუმცა უკანასკნელ შემთხვევაში ეს წესი ყოველთვის ზედმიწევნით არ სრულდებოდა. არ შეიძლებოდა ქორწინება მამა და დედამძუძეობით დაკავშირებულ სახლებს შორის. საკმარისი იყო ქალს ერთხელ მაინც მიეცა ძუძუ სხვა გვარის ბავშვისათვის, რომ ამ ოჯახებს შორის საქორწინო კავშირი დაუშვებელი ხდებოდა. ეგზოგამიური აკრძალვების დამრღვევებს, უპირატესად, გვარიდან გაძევებით სჯიდნენ.

ძველ აფხაზურ ოჯახში ყველა მნიშვნელოვან საქმეში საბოლოო გადაწყვეტილებას ოჯახის მამა, უფროსი მამაკაცი იღებდა. ქონების გაყოფის დროსაც გარკვეული უპირატესობით ყველაზე უფროსი და უმცროსი ვაჟიშვილები სარგებლობდნენ. ქალის მამისა და მეუღლის მორჩილი იყო, არ გააჩნდა მემკვიდრეობის უფლება. მაგრამ, ამავე დროს, ქალი ადათით დაცული იყო ქმრის მხრიდან რაიმე უსამართლო ქმედებისაგან. ასეთ შემთხვევაში, იგი თავისი ნათესავებისგან იღებდა დაცვასა და დახმარებას.

აფხაზურ საზოგადოებაში ქალი (განსაკუთრებით ხანშიშესული) მნიშვნელოვან როლს თამაშობდა და ფრიად დაფასებულიც იყო. ქალი არასოდეს იფარავდა სახეს, მონაწილეობდა თანასოფლელთა თავყრილობებში, თავისუფლად იღებდა სტუმრებს. მისი თანდასწრებით დაუშვებელი იყო უხეში გამოთქმის ხმარება ან ჩხუბისა და აყალ-მაყალის ატეხვა. მამაკაცისთვის ქალზე შურისძიება სირცხვილად ითვლებოდა. სისხლის ძიების წესი ქალზე არ ვრცელდებოდა.

**მამამძუძეობა.** აფხაზებისა და ზოგი სხვა კავკასიელი ხალხის ტრადიციული კულტურის დამახასიათებელი ნიშანი იყო მამამძუძეობა (აფხ. ააძარა), რაც გულისხმობს ბავშვის გადაცემას აღსაზრდელად სხვა ოჯახისთვის, რომელიც, როგორც წესი, სოციალური კიბის უფრო დაბალ საფეხურზე იდგა, ვიდრე ბავშვის ოჯახი.

პრივილეგირებული წოდების შვილები ძუძუმწოვრობიდან 8-13, ზოგჯერ კი 17-18 წლამდე, ქვემდგომი აზნაურებისა და გლეხების სახლებში იზრდებოდნენ. აღმზრდელი - მამამძუძე - აღსაზრდელ ვაჟს ასწავლიდა საზოგადოებაში ქცევის ნორმებს, ცხენზე ჯდომას, იარაღის ხმარებას. მისი მეუღლე აღსაზრდელ გოგონას ასწავლიდა ხელსაქმეს, საოჯახო მეურნეობის გაძღოლას, ეტიკეტსა და სხვ. ახალგაზრდა ადამიანის მშობლიურ სახლში დაბრუნების შემდეგ აღმზრდელისა და გაზრდილის ოჯახებს შორის ახლო ურთიერთობა გრძელდებოდა. აღზრდილის ოჯახი თავს ვალდებულად თვლიდა, მფარველობა გაეწია მამამძუძის ოჯახისა და მთელი მისი საგვარეულოსათვის. მამამძუძეობის ინსტიტუტი XX საუკუნის დამდეგამდე შემორჩა.

**სამართალწარმოება.** ფეოდალურ აფხაზეთში საზოგადოებრივ ურთიერთობებს ხალხურ წეს-ჩვეულებებზე დაფუძნებული სამართალი აწესრიგებდა. პასუხისგებისაგან არავინ იყო დაზღვეული და ყველას ჰქონდა უფლება სასამართლოში ეჩივლა თავისი მჩაგვრელისა და შეურაცხმყოფელისთვის. წოდებრივ ან ნათესაურ უპირატესობას აქ არავითარი მნიშვნელობა არ ეძლეოდა. მსაჯულებად ირჩევდნენ პატივცემულ და ადათ-წესების მცოდნე ადამიანებს, რომლებიც საჯაროდ არჩევდნენ საქმეებს. ორივე მხარე ირჩევდა მედიატორებსა და თავდებებს, დებდა ფიცს, რომ დამორჩილდებოდა სასამართლოს გადაწყვეტილებას. მსაჯულები ყურადღებით მოისმენდნენ მოდავე მხარეებისა და მათი მოწმეების ჩვენებებს და სათათბიროდ გადიოდნენ. მსაჯულთა დაბრუნების შემდეგ ერთ-ერთი მათგანი დაწვრილებით გაიმეორებდა საქმის დეტალებს და სასამართლოს გადაწყვეტილებას გამოაცხადებდა. გადაწყვეტილების აღსრულება თავდებთა მეშვეობით ხდებოდა. სიკვდილით დასჯა აფხაზეთში წესად არ იყო მიღებული. თავადები და აზნაურები თავისი ქონებით აგებდნენ პასუხს, გლეხი კი პირადი თავისუფლებით, თუ მისი ქონება საკმარისი არ იყო ჯარიმის დასაფარად. დაზარალებულს შეეძლო მონად გაეყიდა იგი ან თავისთან ყოლოდა, ვიდრე ნათესავები გამოსასყიდ თანხას არ შეუგროვებდნენ.

მკვლელობის შემთხვევაში სასამართლოს მხოლოდ ის ადამიანი მიმართავდა, ვისაც ძალა არ შესწევდა თვითონვე ეძია შური, ვინაიდან სისხლის აღების ძველი წესი მოკლულის ნათესავებისაგან მკვლელის ან რომელიმე მისი ნათესავის მოკვლას მოითხოვდა. ამ კანონის შეუსრულებლობა სირცხვილად ითვლებოდა. შურისძიებას ვადა არ ჰქონდა და ზოგჯერ იგი თაობიდან თაობაზე გადადიოდა. სისხლისღვრა განსაკუთრებით ფართო მასშტაბებს იძენდა, როდესაც თავადურ სახლებს შორის ჩამოვარდებოდა მტრობა. ასეთ შემთხვევებში ბრძოლაში ებმებოდნენ ამ თავადებზე დამოკიდებული აზნაურები და გლეხები. თუ დაუსრულებელი მტრობის შეწყვეტა სურდათ, არსებობდა სიტუაციიდან გამოსვლის გზებიც, მაგალითად, მიმართავდნენ საპატიო მოხუცთა შუამდგომლობას, რათა მათ დაეყოლიებინათ მოკლულის ნათესავები, სისხლის წილ მატერიალური ანაზღაურების მიღებას დათანხმებულიყვნენ. «სისხლის ფასი» მოკლულის წოდებრივ კუთვნილებასა და საზოგადოებრივ მდგომარეობაზე იყო დამოკიდებული.

სტუმარმასპინძლობის კანონი წმიდათაწმიდად ითვლებოდა. აფხაზის სახლი სტუმრისათვის ყოველთვის ღია იყო. ნებისმიერ მგზავრს, განურჩევლად ეროვნებისა და სარწმუნოებისა, შეეძლო პირველივე ეზოში შესვლა და იქ მას დიდი პატივით მიიღებდნენ. სტუმარს არ ეკითხებოდნენ, ვინ იყო და რა საქმეზე მიდიოდა. მშვიდობით მოსულ მტერსაც კი ცუდს ვერ აკადრებდა მასპინძელი, ხოლო საჭიროების შემთხვევაში ვალდებული იყო, თუნდაც საკუთარი სიცოცხლის ფასად, დაეცვა იგი. აფხაზებში, ისევე როგორც სხვა კავკასიელ მთიელებში, სტუმართმოყვარეობა სისხლის აღების კანონზე მაღლა იდგა.

**რელიგიური ვითარება.** შუა საუკუნეებიდან მოყოლებული დღემდე აფხაზთა შორის არიან მართლმადიდებელი ქრისტიანებიც და სუნიტი მუსლიმებიც. აფხაზეთში მათ თანაცხოვრებას არასოდეს გამოუწვევია რაიმე შინაგანი კონფლიქტი. ხშირად ერთსა და იმავე ოჯახში იყვნენ როგორც ერთი, ასევე მეორე რელიგიის აღმსარებელნი. ქრისტიანები და მუსლიმები ერთად აღნიშნავდნენ რელიგიურ დღესასწაულებს, მაგალითად, აღდგომას. მსგავსი ვითარებაა დღესაც, თუმცა აფხაზეთში ქრისტიანები მნიშვნელოვნად სჭარბობენ ისლამის მიმდევართ.

ქრისტიანობისა და ისლამის გვერდით აფხაზეთში ჩვენს დრომდე შემოინახა ტრადიციული რწმენა-წარმოდგენები. სალოცავ ადგილებში დღესაც სრულდება ტრადიციული რიტუალები და ლოცვები, ხდება მსხვერპლშეწირვა. ამ ცერემონიალებში მონაწილეობენ როგორც ქრისტიანი, ასევე მუსლიმი აფხაზები.

აფხაზურ **ზეპირსიტყვიერებაში** განსაკუთრებული ადგილი უკავია ნართების ეპოსს. ნართები იყვნენ ასი ძმა, რომელთა გმირული თავგადასავალი მრავალ სიმღერასა და პროზაულ თქმულებაშია გადმოცემული.

**XIX-XX საუკუნეების მიჯნა**

XIX-XX საუკუნეების მიჯნაზე ქართულ პრესაში ხშირად იბეჭდებოდა წერილები აფხაზების ისტორიის, ყოველდღიური ყოფა-ცხოვრების და ადგილობრივი ტრადიციების შესახებ.

იმ დროს აქტიურად განიხილებოდა აფხაზთა შორის წერა-კითხვის და, ზოგადად, განათლების გავრცელების საკითხი. შეიქმნა აფხაზური ენის ლექსიკონი, სადაც, გაზეთ “კვალის” სიტყვით, იყო უზუსტობები, რის გამოც იგი უნდა შესწორებულიყო და ხელახლა დასტამბულიყო.[[1]](#footnote-1) გაზეთ “კვალში” მოგვიანებით იბეჭდება პეტრე ჭარაიას[[2]](#footnote-2) წერილი, სადაც აღნიშნულია, რომ აფხაზური ენა ქართული ძირი ენის მონათესავეა, ასე რომ, მცდარია იმის მტკიცება, თითქოს აფხაზურ ენას არ აქვს კავშირი ქართულ ენასთან.[[3]](#footnote-3) მოგვიანებით, გაზეთ “ივერიაში” აღნიშნულია, რომ ქართული ანბანი უკეთ გადმოსცემს აფხაზურს, ვიდრე კირილიცა, რის დასადასტურებლად მოტანილია მრავალი ნიმუში.[[4]](#footnote-4)

აფხაზეთში აქტუალური იყო სამკითხველოების გახსნა. გაზეთ “კვალში” დაბეჭდილია დაუსათაურებელი ცნობა, რომელიც აფხაზეთში ქართული ენის სწავლების გაძლიერების საკითხს ეძღვნება. მოხსენიებულია მასწავლებელი ნიკო ჯანაშია, რომელმაც გამართა გუდაუთის სკოლა, სადაც მანამდე მასწავლებლები ვერ მუშაობდნენ ენის უცოდინრობის გამო და ამიტომ ბავშვები სკოლაში არ მიჰყავდათ. ჯანაშიამ იცოდა აფხაზური ენა და ეხმარებოდა ბავშვებს სწავლაში. მანვე გამართა გუდაუთის სამკითხველო და დააარსა ადგილობრივი ჟურნალი “კრებული”,სადაც*­* აქვეყნებდა სტატიების ციკლს “ეთნოგრაფიული წერილები აფხაზეთიდან“,მისი მეუღლე კი უფასოდ ასწავლიდა ბავშვებს ხელსაქმეს.[[5]](#footnote-5) ამავე პერიოდში რუსეთის ხელისუფლება აფხაზეთში რუსული სკოლების და ეკლესიების დაარსების საჭიროებას ამტკიცებდა და ამისათვის თანხების მოძიებასაც ცდილობდა.[[6]](#footnote-6)

აფხაზების ენასთან და განათლებასთან დაკავშირებული პრობლემების მოგვარებას ქართველები საკუთარ საქმედ მიიჩნევდნენ. ნიკო თავდგირიძეს საშუამდგომლო წერილი მიუწერია განათლების მინისტრისათვის, სადაც იგი აფხაზური ენისადმი მეტი ყურადღების მიქცევის აუცილებლობაზე საუბრობდა. ჩვენ უნდა დავუმტკიცოთ აფხაზებს, რომ ჩვენ დიდი პატივისცემით ვეპყრობით ყოველი ერის დედაენასო, აღნიშნავდა ნ. თავდგირიძე. მისივე თქმით, აუცილებელი და უკვე გადაწყვეტილი იყო ქართულ უნივერსიტეტში აფხაზური ენის კათედრის დაარსება. აფხაზური ენის ლექტორად მოუწვევიათ ცნობილი ლინგვისტი პეტრე ჭარაია.[[7]](#footnote-7)

საქართველოს დემოკრატიული რესპუბლიკის პერიოდში აფხაზებს შორის მკაფიოდ გამოიკვეთა პროქართული და პრორუსული ორიენტაციის ჯგუფები. 1919 წლის 25 ნოემბერს აფხაზეთის სახალხო საბჭოს სხდომაზე ერთ-ერთ საკითხად განიხილებოდა ქართულის, როგორც სახელმწიფო ენის დანერგვა აფხაზეთის განათლების სისტემაში. საბჭოს წევრთა ნაწილი ამ იდეას ეწინააღმდეგებოდა და აცხადებდა, რომ ქართული ენა გაუგებარი იყო აფხაზეთის მრავალეროვანი მოსახლეობისათვის. ამიტომ მისი მიღება ურთიერთობას დაძაბავდა. ამ მოსაზრების საწინააღმდეგოდ გამოვიდა დეპუტატი ვ. ანჩაბაძე, რომელიც აფხაზეთს საქართველოს რესპუბლიკის ნაწილად მიიჩნევდა და, მიუხედავად მისი მრავალეროვნულობისა, თვლიდა, რომ ქართული უნდა ყოფილიყო აღიარებული სახელმწიფო ენად. *„აბა რომელი ენა უნდა იქნას შესწავლილი, თუ არა ქართული, ენა მეზობელი ხალხისა, რომელსაც აფხაზეთმა თავისი ბედი დაუკავშირა?”*[[8]](#footnote-8)– კითხულობდა ანჩაბაძე. თუმცა, არსებობდა განსხვავებული მოსაზრებაც: 1920 წლის 22-23 თებერვლის სახალხო საბჭოს სხდომაზე სიტყვით გამოვიდა ქართული ორიენტაციის მოწინააღმდეგე ი. მარღანია, რომელსაც მიაჩნდა, რომ აფხაზები უფრო ახლოს იყვნენ რუსეთთან, რუსულ კულუტურასთან, ქართველები კი ცდილობდნენ ქართული კულტურისა და ენის ძალდატანებით დამკვიდრებას, რაც აფხაზეთში მათ ძალადობრივ შეჭრასთან იყო დაკავშირებული.

1917 წლის 8 ნოემბერს აფხაზი ხალხის ყრილობაზე მიღებულ დელკარაციაში აღინიშნებოდა, აფხაზი ხალხის თვითგამორკვევაში, “რომელიც ათასწლოვან ისტორიას ითვლის და გააჩნია უდიდესი თავისებურებანი თავისი ცხოვრების მოწყობაში“, უნდა გაჩენილიყო „ისეთი ეროვნულ-პოლიტიკური ორგანიზაცია, რომელიც, აფხაზი ხალხის გაერთიანებით, გამოხატავდა უმრავლესობის ნებას და მისი ინტერესების სადარაჯოზე იდგებოდა.”[[9]](#footnote-9) ეს მოთხოვნა მკაფიოდ იკვეთება აფხაზეთში 1917 წლის რევოლუციის თანმდევ მოვლენებში. ერთ-ერთ ოფიციალურ დოკუმენტში აფხაზები ჩრდილოკავკასიელ ხალხებს ძმებად მოიხსენიებდნენ: “*აფხაზი ხალხი დარწმუნებულია იმაში, რომ მისი ძმები, ჩრდილოეთ კავკასიის და დაღესტნის მთიელები, მხარს დაუჭერენ მას იმ შემთხვევაში, როდესაც ის დაიცავს თავის უფლებებს*. *აფხაზი ხალხი შედის ჩრდილოეთ კავკასიის, დაღესტნისა და აფხაზეთის გაერთიანებულ მთიელთა კავშირში \_ და, რა თქმა უნდა, საჭიროებს თავის ჩრდილოელ ძმებთან ყველაზე მჭიდრო კავშირის შენარჩუნებას*.”[[10]](#footnote-10)

ამ პერიოდში აფხაზთა კულტურულ თვითგამორკვევას თან სდევდა მათი პოლიტიკური თვითგამორკვვევა. სწორედ ამიტომ, საქართველოს ეროვნული საბჭოს დადგენილებით, შეიქმნა ერთი მთლიანი აფხაზეთი მდ. ენგურიდან მდ. ბზიფამდე, რომლის მომავალი პოლიტიკური წესწყობილების შემუშავება, დამყარებული ეროვნებათა თვითგამორკვევის პრინციპზე, აფხაზეთის დამფუძნებელი კრების მიერ უნდა გადაწყვეტილიყო, რასაც საქართველო თავის მხრივ დაადასტურებდა. ხოლო თუ აფხაზეთი სხვა ერებთან და სახელმწიფოებთან პოლიტიკური კავშირის შეკვრას მოისურვებდა, მოვალე იყო, წინასწარ ეცნობებინა საქართველოსთვის, და პირიქით.[[11]](#footnote-11)

ამავე პერიოდში, აფხაზები აქტიურად ჩაერთნენ მუჰაჯირების საკითხის განხილვაში. აფხაზთა სახალხო საბჭოს 28 ივლისის დადგენილებით, საბჭოს წევრები გიორგი თუმანოვი და სიმონ ბასარია*,* როგორც მრჩევლები, *„შევიდნენ საქართველოს დიპლომატიურ მისიაში კონსტანტინოპოლის კონფერენციაზე, მისიის მუშაობაში მონაწილეობისა და იმ საკითხთა გარკვევისათვის, რომლებიც უკავშირდება თურქეთის ტერიტორიაზე მცხოვრებ გადასახლებულ აფხაზთა სამშობლოში დაბრუნებას.“*[[12]](#footnote-12)

საქართველოს დემოკრატიული რესპუბლიკის კონსტიტუტციით, აფხაზებს გარანტირებული ჰქონდათ მშობლიური ენის დაცვა-შენარჩუნება. საქართველოს რესპუბლიკის სახელმწიფო ენად გამოცხადდა ქართული, თუმცა ეროვნულ უმცირესობათა ენის ხმარება სხვადასხვა დაწესებულებაში ცალკე კანონით განისაზღვრა. აღინიშნა, რომ საქართველოს ეროვნულ საბჭოში ყოველნაირი საქმის წარმოება და კამათი უნდა წარმართულიყო ქართულ ენაზე, თუმცა, ეროვნულ უმცირესობათა წარმომადგენელს, რომელმაც სახელმწიფო ენა არ იცოდა, შეეძლო სიტყვა წარმოეთქვა დედაენაზე.[[13]](#footnote-13) ამავე დროს, ეროვნულ უმცირესობათა წარმომადგენელებს, რომელმაც ქართული ენა არ იცოდნენ, შეეძლოთ სიტყვა წარმოეთქვათ, გარდა თავისი დედაენისა, უმცირესობათა ენაზე, რომელიც პრეზიდიუმის ერთმა წევრმა მაინც იცოდა. უმცირესობის ენაზე წარმოთქმული სიტყვის დედააზრი გადმოცემული უნდა ყოფილიყო ქართულ ენაზე, თუ ამას 15 დეპუტატზე არანაკლები მოითხოვდა. თუმცა, ქართული ენიდან სხვა ენაზე სიტყვა არ გადაითარგმნებოდა.[[14]](#footnote-14) რუსული ენა არ გამოდგებოდა უნივერსალურ ენად, რადგანაც რუსული ენა უპირველეს ყოვლისა იცოდნენ რუსებმა, და შემდეგ სომეხთა და სხვა მცირე ჯგუფებმა, ორივე ეროვნების ფართო მასა კი მაინც მოკლებული იქნებოდა საშუალებას, წაეკითხა და გაეგო კანონი.

**აფხაზები საქართველოს კულტურულ და პოლიტიკურ ცხოვრებაში**

**გიორგი მიხეილის ძე შარვაშიძე (1846-1918) -** აფხაზეთის უკანასკნელი მთავრის **მიხეილ შარვაშიძის** ვაჟი, XIX-XX საუკუნეების მიჯნის ქართული კულტურული და პოლიტიკური ცხოვრების ერთ-ერთი თვალსაჩინო წარმომადგენელი, რომელმაც თავისი ცხოვრების მნიშვნელოვანი ნაწილი თბილისსა და ქუთაისში გაატარა.

აფხაზეთის უკანასკნელი მთავარი მიხეილი განთქმული იყო მხედრული სიმამაცით, მჭევრ­მეტყველებით, ქართული ენისა და საქართველოს ისტორიის ცოდნით. მიხეილ შარვაშიძის მთელი კანცელარია, საქმიანი თუ პირადი მიმოწერა ქართულად მიმდინარეობდა. ბუნებრივია, გიორგი შარვაშიძის დამოკიდებულება და დიდი სიყვარული ქართული კულტურისადმი აქედან მომდინარეობდა. იგი XIX საუკუნის 60-იანი წლების ქართველ თერგდალეულთა - ილია ჭავჭავაძის, აკაკი წერეთლის, იაკობ გოგებაშვილის, სერგეი მესხის და სხვათა თანამოაზრე იყო. წერდა ქართულ, აფხაზურ და რუსულ ენებზე. მნიშვნელო­ვან როლს ასრულებდა საქართველოს საზოგადოებრივ და ლიტერატურულ ცხოვრებაში. კარგად იცნობდა საქართველოს კულტურულ მემკვიდრეობას, აფხაზეთის ისტორიიასა და ფოლკლორს. აქტიურად იბრძოდა აფხაზთა ეროვნული თვითმყოფადობის შენარჩუნებისთვის, საერთო ეროვნული ფა­სეულობების, ქართული ენისა და კულტურის განვითარებისთვის, ქართველი და აფხაზი ხალ­ხების ისტორიის ფალსიფიკაციის გამოვლენისათვის.

წერილში „ქართული ენის გარშემო“ შარვაშიძე ქართული ენის სიწ­მინდის დაცვისკენ მოუწოდებდა საზოგადოებას. ამავე დროს, ისე ფლობდა აფხაზურ ენას, რომ მისი თანამედროვენი ამბობდნენ: ასე ახლა არავინ ლაპარაკობს აფხაზურადო. XIX სა­უკუნის 70-იანი წლებიდან გიორგი შარვაშიძის ლექსები, პუბლიცისტური წერილები და პოემები იბეჭდებოდა ქართულ პრესაში. თბილისსა და ქუთაისში იდგმებოდა მისი პიესები, აქვეყნებდა თეატრალურ რეცენზიებს, რითიც დიდი ამაგი დასდო ქართული ეროვნული თეატრალური კულტურის განვითარებას.

გიორგი შარვაშიძის მოღვაწეობიდან აღსანიშნავია ქართული ენის, ქართული კულტურისა და ქართველი ხალხის ეროვნული ღირსებისა და ინტერესების დაცვა, აფხაზეთის საეპისკოპოსოს საკითხის მოგვარება და XX საუკუნის დასაწყისში მოსკოვის წაქეზებით დაწყებული აფხაზური სეპარატიზმის განეიტრალება.

1885 წლამდე აფხაზეთის საეპისკოპოსოს ქართველი მღვდელმთავრები განაგებდნენ, მაგრამ 1885 წლიდან აღნიშნულ საეპისკოპოსოს სოხუმის ეპარ­ქია ეწოდა და მას ანტიქართული ორიენტაციის რუსი ეპისკოპოსები მართავდნენ, რომლებსაც, რუსეთის უწმიდესი სინოდისა და ხელისუფლების წარმომადგენლების მხარდაჭერით, აფხაზეთის ეპარქიის საქართველოდან ჩამოშორება სურდათ. ეს საკითხი 1916 წელს ოფიციალურად იქნა განხილული რუსეთის უწმინდესი სინოდის მიერ. იმავე წელს მეფისნაცვალთან სპეციალური პე­ტიციით თბილისში ჩამოვიდა აფხაზი პატრიოტებისა და სამღვდელოების დეპუტაცია, რომლებიც კატეგორიულად მოითხოვდნენ, სოხუმიის ეპარქია საქართველოს საეგზარქოსოდან არ გამოყო­ფილიყო. აფხაზების დეპუტაცია მეფისნაცვლისაგან მოითხოვდა: ა)აფხაზეთში სწავლა ქართულ და აფხაზურ ენებზე უნდა ყოფილიყო, ბ) სოხუმის ოლქი ცალკე გუბერნიად გამოყოფილიყო და არ შეერთებოდა შავი ზღვის გუბერნიას და გ) თუ შეუძლებელი იყო სოხუმის ოლქის ცალკე გუ­ბერნიად გამოყოფა, მაშინ იგი ქუთაისის გუბერნიას უნდა შეერთებოდა. აღნიშნული პეტიციის ტექსტის ავტორი გიორგი შარვაშიძე იყო.

1917 წლის 8 ნოემბერს, აფხაზი სეპარატისტი ლიდერების მიერ მოწვეულ „აფხაზი ხალხის ყრილობაზე“, ანტიქართულად განწყობილმა ძალებმა აფხაზი ხალხის მომავალი ე.წ. „კავკასიის გაერთიანებულ მთიელთა კავშირს“ დაუკავშირეს. ყრილობის მკვეთრად გამოხატულმა ანტიქართულმა პათოსმა გიორგი შარვაშიძისა და ქართველ პოლიტიკურ მოღვაწეთა პროტესტი გამოიწვია. გიორგი შარვაშიძემ აფხაზურ ენაზე მიმართა ყრილობის მონაწილეებს, აუხსნა მათ რუსეთში განვითარებული მოვლენების არსი, მიულოცა თავისუფლების მოახლოება და ქართ­ველ ხალხთან მეგობრობისა და თანამშრომლობისაკენ მოუწოდა: „თქვენ თქვენს უფროს ძმებს მიჰყევით, მათთან ერთად იმოქმედეთ და იბრძოლეთ თავისუფლების მოსაპოვებლად და შესა­ნარჩუნებლად. ვიცი, ზოგიერთებს არ მოეწონებათ ჩემი ასეთი აზრი, რადგან ისინი მოსკოვისაკენ იყურებიან, მე კი – თბილისისაკენ. სხვა გზა არ არის და არც ყოფილა აროდეს აფხაზეთისათვის, გარდა საქართველოსთან მჭიდრო კავშირისა და მასთან ყოფნისა განუყრელად, ჭირში და ლხინ­ში“. ამ მოვლე­ნიდან სამ თვეში, 1918 წლის 19 თებერვალს გიორგი შარვაშიძე გარდაიცვალა. დაკრძალულია მეათე საუკუნეში აშენებულ მოქვის საკათედრო ტაძარში.

გიორგი შარვაშიძის გულისტკივილი და მაშინდელ აფხაზეთში შექმნილი ვითარება კარგად შეაფასა სოხუმის თავმა ნიკო თავდგირიძემ გამოსამშვიდობებელ სიტყვაში: „თამამად შემიძლია, შენს კუბოსთან გამოვთქვა, რომ შენისთანა რაინდული გრძნობით აღჭურვილი, შენისთანა ჩვენი ეროვნების ღირსების შემგნები, დამცველი და უანგარო მოყვარული, არათუ აფხაზეთს, მთელ სა­ქართველოსაც, რომელიც რიცხვით და განათლებული საზოგადოებით უფრო ძლიერია, ამჟამა­დაც არ ჰყავს. რა უსამართლობაა, რა ირონიაა ცხოვრების: მთელი შენი მშვენიერი, მომხიბლავი ახალგაზრდობის ძალა, არაჩვეულებრივი განსაკუთრებული უპირატესობით აღსავსე გარემოება მსხვერპლად შესწირე იმას, რომ შენი პატარა, მაგრამ შენთვის ცხოვრებაში ერთ-ერთ საფასურ-განძს – აფხაზეთს – თავისუფლება მოვლინებოდა. მაგრამ შენმა საყვარელმა ხალხმა – აფხაზებმა, გვერდი აგიხ­ვია, ვერ შეგამჩნია შენ და იმ რუს აღზრდა-აზროვნება-მიმართულებით გაჟღენთილ ადამიანებს მიჰყვა, რომელთან ბრძოლას შენი ხალხის დაჩაგვრისათვის მთელი შენი კაცთა შორის აღიარებუ­ლი ბედნიერება შესწირე“.

**გიორგი დიმიტრის ძე შარვაშიძე (1847-1918)** აფხაზეთის სამთავრო სახლის ერთ-ერთი თვალსაჩინო წარმომადგენელია. იგი ადრე დაობლდა და იზრდებოდა ქუთაისის გენერალ-გუბერნატორის ნ. კოლუ­ბიაკინის კარზე. 1849 წელს გაამწესეს პეტერბურგის პანსიონატში სასწავლებლად, 1865-1869 წლებში სწავლობდა მოსკოვის უნივერსიტეტის იურიდიულ ფაკულტეტზე. იგი არის პირველი აფ­ხაზი პროფესიონალი იურისტი. მოსკოვის უნივერსიტეტის დასრულების შემდეგ საქართველოში დაბრუნდა და მუშაობდა ტფილისში კავკასიის მეფისნაცვლის მთავარი სამმართველოს უფრო­სის საგანგებო დავალებათა მოხელედ. მონაწილეობდა 1877-1878 წლების რუსეთ-თურქეთის ომში და სამხრეთ-დასავლეთ საქართველოს შემოერთებისათვის ბრძოლაში დიდი წვლილი შეიტანა. 1883 წელს გახდა ტფილისის ვიცე-გუბერნატორი, ხოლო 1889 წელს დაინიშნა ტფილისის გუბერნატორად.

გიორგი დიმიტრის ძე შარვაშიძე მონაწილეობდა სოფლის მეურნეობის კავკასიური საზოგადოების და სხვა საზოგადოებრივი ორგანიზაციების საქმიანობაში. დიდი როლი შეასრულა სა­ქართველოში სახალხო სკოლების გახსნაში, სიკვდილის წინ კი თავისი უნიკალური ბიბლიოთეკა საჩუქრად გადასცა ახლადგახსნილ თბილისის სახელმწიფო უნივერსიტეტს.

**არზაყან (დიმიტრი) ემხვარი (1880-1939) -** ცნობილი აფხაზი სახელმწიფო და საზოგადო მოღვაწე. მშობლები ადრე გარდაიცვალნენ და იგი ოთხ და-ძმასთან ერთად ძიძამ გაზარდა. სწავლობდა ქუთაისის სასულიერო სასწავლებელში, 1896 წელს ჩაირიცხა ქუთაისის სასულიერო სემინარიაში, სადაც დაუმეგობრდა კონს­ტანტინე კანდელაკს (შემდეგში საქართველოს დემოკრატიული რესპუბლიკის ფინანსთა მინის­ტრი). ქუთაისში დაუახლოვდა „მესამე დასს“ და მალე გახდა სოციალ-დემოკრატიული პარტიის წევრი. იყო აფხაზეთის მენშევიკური ორგანიზაციის დამფუძნებელი და ერთ-ერთი ხელ­მძღვანელი. 1900-იან წლებში მისი წერილები იბეჭდებოდა ქართულ და რუსულ პრესაში. მიაჩნდა, რომ აფხაზეთი საქართველოს განუყოფელი ნაწილი იყო, ამიტომ აფხაზეთის საქართველოსთან მჭიდრო კავშირისა და საქართველოს შემადგენლობაში პოლიტიკური ავტონომიის მომხრე იყო.

არზაყან (დიმიტრი) ემხვარი 1917-1918 წლებში იყო „აფხაზთა სახალხო საბჭოს“ წევრი, 1919-1920 წლებში არჩეული იქნა „აფხაზეთის სახალხო საბჭოს“ წევრად, ხოლო 1919 წლის მარტ-მაისში იყო აფხაზეთის სახალხო საბჭოს თავმჯდომარე. სწორედ მისი თავმჯდომარეობით, აფხაზეთის სახალხო საბჭომ 1919 წ. 20 მარტს მიიღო „აქტი ავტონომიის შესახებ“, რომლის ძა­ლითაც აფხაზეთი საქართველოს დემოკრატიული რესპუბლიკის შემადგენლობაში ავტონომიის უფლებით შევიდა; 1919 წლის მაისიდან 1921 წლის მარტამდე (აფხაზეთის გასაბჭოებამდე) არ­ზაყან ემხვარი იყო აფხაზეთის კომისარიატის (მთავრობის) თავმჯდომარე. 1919-1921 წლებში არჩეული იქნა საქართველოს დამფუძნებელი კრების წევრად. 1918 წლის 26 მაისის საქართველოს დამოუკიდებლო­ბის აქტს არზაყან ემხვარმაც მოაწერა ხელი. მას საქართველოს მენშევიკური ხელი­სუფლება „დემოკრატიის უმაღლეს ტიპად“ მიაჩნდა. 1921 წლის დასაწყისში, როდესაც საბჭოთა რუსეთის IX წითელი არმიის ნაწილები საქართველოს დემოკრატიული რესპუბლიკის საზღვრებს ჩრდილო-დასავლეთიდან მოადგნენ, არზაყანი აფხაზეთის გენერალ-გუბერნატორად დაინიშნა, მაგრამ 1921 წლის 4 მარტს რუსულმა წითელმა არმიამ სოხუმი აიღო და ამის შემდეგ არზაყანი ემიგრაციაში წავიდა, ცოლ-შვილი კი ქუთაისში სიმამრთან გახიზნა. იგი ერთხანს სტამბოლში ცხოვრობდა, შემდეგ პრაღაში გადავიდა, სადაც 1927-1933 წლებში ქართულ კოლონიას ხელ­მძღვანელობდა. 1939 წლის მარტში, მეგობრების თხოვნით, საფრანგეთში, კერძოდ პარიზში, საცხოვრებლად გადავიდა. აქ მას დიდი სიხარულით შეხვდნენ კონსტანტინე კანდელაკი, აკაკი ჩხენკელი, გრიგოლ ურატაძე და სხვები. მაგრამ იგი მოულოდნელად, 1939 წლის 24 მარტს, სისხ­ლის მოწამვლით გარდაიცვალა. დაკრძალულია პარიზში, ლევილის ქართველთა სასაფლაოზე.

საგულისხმოა, რომ ცნობილი ქართველი მწერლის კონსტანტინე გამსახურდიას „მთვარის მოტაცებაში“ მთავარი გმირის ‒ თარაშ ემხვარის პროტოტიპი კონსტანტინეს მეგობარი არზაყან ემხვარი გახდა, რასაც მოწმობს კ. გამსახურდიას წერილი არზაყანის ვაჟისადმი. ფაქ­ტობრივად, არზაყან ემხვარმა, 1918-1921 წლებში, გაძლიერებული ანტიქართული პროპაგანდის პირობებში, სხვა აფხაზ პატრიოტებთან ერთად, შეძლო საქართველოს დემოკრატიული რესპუბ­ლიკის ფარგლებში აფხაზეთის ავტონომიის შექმნა. არზაყან (დიმიტრი) ემხვარის და მისი მე­გობრების აზრით, „ვინც საქართველოს და აფხაზეთის ისტორიას იცნობს, მისთვის შეუძლებელია მათი განცალკევების თუნდაც უბრალოდ წარმოდგენა“.

სავალდებულო ფილმები:

1. „ნების არქონა“ - https://www.youtube.com/watch?v=3\_uGv30xA-s
2. „ომგამოვლილი ღირსება“ - https://www.youtube.com/watch?v=6e5jh1h3mmc

1. მცირე ბიბლიოგრაფიული შენიშვნა, “კვალი,” 1895, # 16. [↑](#footnote-ref-1)
2. პეტრე გიორგის ძე ჭარაია (1861-1919), წერდა ასვეე პ. გიორგაძის ფსევდონომით. ქართველი პედაგოგი, ლიტერატორი და ეთნოგრაფი. კარგად ფლობდა აფხაზურ ენას, იღვწოდა აფხაზებში წერა-კითხვის გასავრცელებლად, ქართულ პრესაში აქვეყნება ეთნოგრაფიულ წერილებს აფხაზეთისა დ აფხაზების შესახებ. [↑](#footnote-ref-2)
3. მიწათ-მფლობელობა აფხაზეთში, “კვალი,” 1897, # 11. [↑](#footnote-ref-3)
4. *აფხაზური ანდაზები*, “ივერია,” 1888, # 198. [↑](#footnote-ref-4)
5. კვალი, 1899, # 38. [↑](#footnote-ref-5)
6. “დროება,” 1870, # 26. [↑](#footnote-ref-6)
7. გელენავა, ირაკლი. *აფხაზეთის კულტურული ცხოვრების ისტორიიდან. 1917-1921 წლები*. თბილისი, თბილისის უნივერსიტეტის გამომცემლობა, 2003, გვ. 12-13. [↑](#footnote-ref-7)
8. გელენავა, ირაკლი. *აფხაზეთის კულტურული ცხოვრების ისტორიიდან. 1917-1921 წლები*. თბილისი, თბილისის უნივერსიტეტის გამომცემლობა, 2003. გვ. 20-28. [↑](#footnote-ref-8)
9. აფხაზი ხალხის ყრილობაზე მიღებული დეკლარაცია. 8 ნოემბერი 1917 წელი, *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988).* გვ. 11. [↑](#footnote-ref-9)
10. აფხაზი ხალხის ყრილობაზე მიღებული დეკლარაცია. 8 ნოემბერი 1917 წელი, *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988).* გვ. 11. [↑](#footnote-ref-10)
11. ამონაწერი საქართველოს ეროვნული საბჭოს აღმასრულებელი კომიტეტის ოქმიდან #30, 9 თებერვალი, 1918 წელი. *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988).* იქვე, გვ. 16-17. [↑](#footnote-ref-11)
12. ამონაწერი აფხაზთა სახალხო საბჭოს სხდომის ოქმიდან, 1918 წლის 28 ივლისი, *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988)*,გვ. 27. [↑](#footnote-ref-12)
13. კანონი საქართველოს სახელმწიფო ენისა, 1918 წლის 1 ოქტომბერი, *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988),* გვ. 34. [↑](#footnote-ref-13)
14. საქართველოს პარლამენტის რეგლამენტის დამატება წესი ენის ხმარებისა, 1918 წ. 15 ოქტომბერი, *აფხაზეთის და სამხრეთ ოსეთის ავტონომიური რეგიონების სტატუსი საქართველოს შემადგენლობაში (1917-1988)*,გვ. 35. [↑](#footnote-ref-14)